Cristiano Ronaldo și-a decis viitorul, după ce Al Nassr s-a îndepărtat de titlu! Unde va juca la 40 de ani
Portughezul a fost primul mare nume din fotbalul european care a ajuns în Arabia Saudită. Ronaldo a acceptat propunerea arabilor după ce s-a despărțit cu scandal de Manchester United.
Cristiano Ronaldo va continua la Al Nassr: "Sunt foarte fericit aici!"
Cristiano Ronaldo a semnat un contract pe doi ani cu Al Nassr, până în vara lui 2025. Potrivit lui Fabrizio Romano, starul lusitan își va respecta angajamentul și va rămâne în Arabia Saudită pentru încă un sezon.
"Sunt foarte fericit să fiu în Arabia Saudită. Sunt fericit să o reprezint pe Al Nassr și, pentru mine, sezonul acesta e pozitiv, pentru că până acum am avut șanse să câștigăm toate competițiile în care jucăm", a zis Ronaldo, citat de jurnalistul italian.
Astfel, portughezul va continua la Al Nassr, chit că va împlini 40 de ani în februarie 2025. Condiția fizică a lui Ronaldo este însă excelentă, iar Cristiano rămâne o soluție inclusiv pentru naționala Portugaliei.
Cristiano Ronaldo, cifre excelente în Arabia Saudită
Până acum, Cristiano Ronaldo a jucat 50 de meciuri pentru Al Nassr. A marcat deja 42 de goluri și a oferit 13 pase decisive. În acest sezon, Al Nassr are șanse minime la titlu. Trupa lui Ronaldo e la 12 puncte de liderul Al Hilal, cu 11 runde înainte de final.
La 39 de ani, cota portughezului este încă uriașă. Potrivit Transfermarkt, Cristiano Ronaldo valorează și azi 15 milioane de euro.
Starul lui Al Nassr va fi prezent și la EURO 2024, competiție transmisă în direct de de Pro TV, Pro Arena și VOYO. Ronaldo are deja 205 selecții pentru reprezentativa țării sale, pentru care a marcat de 128 de ori.
Urmăriți SPORT.RO și pe Google News